Kamu bisa jelasin ke aku soal Bahasa Gafat dalam bahasa melayu?

Bahasa Gafat ialah salah satu bahasa pupus di bawah keluarga bahasa-bahasa Habsyah Selatan yang pernah dituturkan oleh orang Gafat di sepanjang Sungai Nil Biru di Habsyah, dan kemudiannya, penutur-penuturnya berpindah ke selatan Gojjam di kawasan yang kini dikenali sebagai Kawasan Welega Timur. Bahasa Gafat mempunyai kaitan dengan bahasa Harari dan bahasa-bahasa Gurage Timur. Rakaman bahasa ini sangat jarang ditemui. Terdapat terjemahan Kidung Agung ditulis pada abad ke-17 atau ke-18 yang disimpan di Perpustakaan Bodley.

Charles Beke mengumpul senarai perkataan pada awal 1840-an dengan kesukaran daripada segelintir orang yang mengetahui bahasa tersebut, lalu mendapati bahawa "generasi yang meningkat dewasa tampaknya sama sekali tidak mengetahuinya; dan orang dewasa yang mengaku boleh menuturnya sama sekali tidak fasih." Pemerian terbaru bahasa tersebut ialah laporan Wolf Leslau, yang melawat rantau kawasannya pada tahun 1947 dan selepas bertungkus-lumus mencari, beliau dapat menemui empat orang yang masih boleh bertutur bahasa tersebut. Edward Ullendorff, dalam penerangan ringkasnya tentang bahasa Gafat, menyimpulkan bahawa pada masa penulisannya, "seseorang mungkin ... menjangkakan bahawa ia kini hampir menghembuskan nafas terakhirnya."